SHR บวก 3% โบรกฯชูเป้า 3.90 บ. มองผลงานขาดทุนลดลง หลังธุรกิจโซนยุโรปฟื้น
SHR บวก 3% โบรกฯแนะ “เก็งกำไร” 3.90 บ. มองฟื้นตัวโซนยุโรปหนุนจากประชากรได้ฉีดวัคซีนแล้วอย่างน้อย 1 โดส มากกว่า 70% ส่วนในประเทศจำนวนผู้ติดเชื้อรายวันลดลงต่อเนื่อง อีกทั้งคาดว่าจะขาดทุนลดลงต่อเนื่องจากปี 63
20 ก.ย. 2564

ผู้สื่อข่าวรายงานว่าวันนี้ (20 ก.ย.2564) ราคาหุ้นบริษัท เอส โฮเทล แอนด์ รีสอร์ท จำกัด (มหาชน) หรือ SHR ณ เวลา 16.06 น. อยู่ที่ระดับ 3.68 บาท เพิ่มขึ้น 0.12 บาท หรือ 3.37% โดยทำจุดสูงสุดที่ 3.74 บาท และทำจุดต่ำสุดที่ 3.56 บาท ด้วยมูลค่าการซื้อขาย 131.11 ล้านบาท

บริษัท หลักทรัพย์คิงส์ฟอร์ด จำกัด (มหาชน) ระบุในบทวิเคราะห์ (15 ก.ย.2564) ว่า คาดหวังการฟื้นตัวที่รวดเร็วจากพอร์ตโรงแรมที่มีสัดส่วนอยู่ใน UK มากถึง 67% (นับตามจำนวนห้อง) ซึ่งเป็นประเทศที่ประชากรได้ฉีดวัคซีน Covid-19 แล้วอย่างน้อย 1 โดส มากกว่า 70% ขณะที่คาดว่าโรงแรมใน Maldives (สัดส่วน 9% จำนวนห้อง) ยังได้แรงหนุนจากนักท่องเที่ยวรัสเซียและอินเดีย โดยยอดนักท่องเที่ยวเข้าประเทศใน Maldives ช่วงวันที่ 1 – 25 ส.ค. 2564 อยู่ที่ 120,529 ราย สูงกว่าระดับปกติ Pre-Covid ในปี 2562 ที่ 120,341 รายแล้ว
ด้านโรงแรมในไทย (สัดส่วน 13% จำนวนห้อง) รับ Sentiment บวกจากจำนวนผู้ติดเชื้อรายวันลดลงต่อเนื่อง ทั้งนี้ตลาดคาดว่าปี 2564 และ 2565 SHR จะขาดทุนลดลงต่อเนื่องจากปี 2563 ที่ EPS -0.66 บาทต่อหุ้น มาเป็น -0.29 บาทต่อหุ้น และ -0.05 บาทต่อหุ้น ตามลำดับ อย่างไรก็ดีแนะนำ “เก็งกำไร” ราคาเป้าหมาย 3.90 บาท
 
 